b'\n_START_ARTICLE_\nAllan Gilliland\n_START_PARAGRAPH_\nAllan Gilliland (s. 10. toukokuuta 1965 Darvel, Skotlanti) on s\xc3\xa4velt\xc3\xa4j\xc3\xa4, sovittaja ja trumpetisti. H\xc3\xa4n muutti perheineen Kanadaan vuonna 1972 ja sai jazzopinnoistaan kunniadiplomin Humber Collegesta 1985. H\xc3\xa4nt\xc3\xa4 opetti siell\xc3\xa4 Don Johnson. H\xc3\xa4n opiskeli my\xc3\xb6s s\xc3\xa4vellyst\xc3\xa4 Violet Archerin, Malcolm Forsythin ja Howard Bashawin johdolla Albertan yliopistosta, josta h\xc3\xa4n sai musiikin kandidaatin (1989) ja maisterin (1996) arvot._NEWLINE_Gilliland nousi maineeseen voittamalla Edmontonin sinfoniaorkesterin kilpailun trumpettikonsertollaan vuonna 1994. H\xc3\xa4n s\xc3\xa4velsi t\xc3\xa4m\xc3\xa4n teoksen high school -aikaiselle yst\xc3\xa4v\xc3\xa4lleen, trumpetisti Jens Lindemannille. Vuosina 1999\xe2\x80\x932004 Gilliland oli Edmontonin sinfoniaorkesterin nimikkos\xc3\xa4velt\xc3\xa4j\xc3\xa4. H\xc3\xa4n s\xc3\xa4velsi t\xc3\xa4m\xc3\xa4n kauden aikana muiden muassa orkesteriteokset Above the Fold (2004), Loch na Beiste (2001), We Stood Beside Each Other (kuoron kanssa, 2000) ja A Wild Symphonic Ride (mukana tanssia, 2002). Gilliland s\xc3\xa4velsi konsertot viululle (2002, uudistettu 2003), kahdelle harpulle (2002) ja klarinetille (2003). Viimeksi mainittu jazzvaikutteinen klarinettikonsertto (nimelt\xc3\xa4\xc3\xa4n Dreaming of the Masters I) oli James Campbellin kantaesitt\xc3\xa4m\xc3\xa4; Campbell tilasi Gillilandilta my\xc3\xb6s jazzsarjan klarinetille ja jousikvartetille vuonna 2005._NEWLINE_Gilliland on s\xc3\xa4velt\xc3\xa4nyt monille erilaisille kokoonpanoille, ja h\xc3\xa4nen tuotantoonsa kuuluu my\xc3\xb6s elokuvamusiikkia. H\xc3\xa4nen teoksiaan ovat kantaesitt\xc3\xa4neet muiden muassa Vancouverin sinfoniaorkesteri, Canadian Brass, Winnipegin sinfoniaorkesteri, New York Pops, Missoulan sinfoniaorkesteri ja New Yorkin filharmonikkojen vaskisektio. Gilliland teki Andy Northrupin ja Marty Chanin kanssa yhteisty\xc3\xb6t\xc3\xa4 musikaaleissa The 7th Circle (2001) ja Dead Beat: A Zombie Musical (2003). Calgary Opera Company tilasi h\xc3\xa4nelt\xc3\xa4 vuonna 2006 yksin\xc3\xa4yt\xc3\xb6ksisen oopperan nuorille; The Hannaraptorin libretistin\xc3\xa4 toimi Val Brandt.'